Grond: Paneel gee verslag aan Cyril | Netwerk24
Grond: Paneel gee verslag aan Cyril
Deur Sesona Ngqakamba, News24 12 Junie 2019 05:40
Die presidensiële raadgewende paneel oor grondhervorming en landbou het sy verslag Dinsdag aan pres. Cyril Ramaphosa en adj.pres. David Mabuza oorhandig, het die presidensie Dinsdag bevestig.
Die paneel, onder voorsitterskap van dr. Vuyo Mahlati, is in September 2018 aangewys om die interministeriële komitee oor grondhervorming, waarvan Mabuza die voorsitter is, by te staan.
Hulle is opdrag gegee om die interministeriële komitee raad te gee oor ’n wye reeks beleidskwessies in verband met grondhervorming, insluitend restitusie, herverdeling, sekerheid van verblyfreg en landbousteun.
Dit was ook die paneel se mandaat om modelle te hersien, navorsing te doen en met voorstelle te kom hoe om die ongeregtighede van die verlede reg te stel, landbouproduksie te verhoog, ekonomiese groei aan te moedig en voedselsekerheid te beskerm.
Ramaphosa het Mabuza, die komitee en alle lede van die raadgewende paneel vir hul harde werk oor agt maande bedank.
“Dié verslag is ’n belangrike stap vorentoe in ons poging om die erfsonde reg te stel deur oplossings te kry wat eie aan Suid-Afrika is, maar, nog belangriker, om ’n samelewing te bou waar almal in die rykdom van ons land kan deel.”
Die verslag van die raadgewende paneel sal aan die kabinet voorgelê word voordat dit openbaar gemaak word.
Grondverslag aanvaar, ‘hoop vir meerderheid’